Il-President George Vella jżur il-MUŻA
Il-President ta' Malta George Vella, flimkien ma' martu s-Sinjura Miriam Vella, kellhom l-opportunità li japprezzaw it-teżori artistiċi li bihom huwa mogħni l-Mużew Nazzjonali tal-Arti (il-MUŻA), li jinsab fl-Auberge d'Italie, il-Belt Valletta. Il-President iddeskriva dan il-proġett bħala wieħed prestiġġjuż li rriżulta f'mużew ta' kalibru li fih ħafna x'tara u li jirrifletti r-rikezzi artistiċi u l-wirt kulturali imprezzabbli ta' pajjiżna. Waqt din iż-żjara, il-President u martu segwew l-erba' narrativi tal-MUŻA, li huma l-Mediterran, l-Ewropa, l-Imperu, u l-Artist. Fost ix-xogħlijiet prinċipali fil-mużew hemm dawk tal-pittur Mattia Preti u l-iskultur Antonio Sciortino. Il-mużew fih madwar 20,000 biċċa xogħol tal-arti. Il-Kap Eżekuttiv tal-Heritage Malta, Noel Zammit, li dawwar lill-President u s-Sinjura Vella madwar l-esibiti, qal li huwa ta' unur għall-aġenzija nazzjonali responsabbli mill-mużewijiet, il-konservazzjoni, u l-wirt kulturali, li turi lill-Kap tal-Istat it-teżori artistiċi ta' pajjiżna. Min-naħa tiegħu, is-Sur Kenneth Cassar, kuratur anzjan tal-Heritage Malta, iddeskriva din l-okkażjoni bħala waħda unika hekk kif dan il-proġett fil-qalba tal-Belt Valletta wassal biex l-istorja tal-arti ta' pajjiżna tkun aċċessibbli għall-poplu kollu.